ՀՕՄի Ջաւախք Հիմնադրամի յանձնախումբի անունով ներկաները ողջունեց եւ ձեռնարկի հանդիսավարութիւնը ձեռնհասօրէն կատարեց «Դէպի Ջաւախք» Ճամբարի պատասխանատուներէն Գառնի Արմէնեանը։ Ան առաջին հերթին ներկաներուն ուշադրութեան յանձնեց միշտ յիշելու եւ օգնութեան ձեռք երկարելու մեր հայրենի Ջաւախքին։ Ապա, պաշտօնական հիւրերը ներկայացնելէ ետք, անդրադարձաւ նախապէս իրեն անծանօթ եւ այնուհետեւ սրտին մօտիկ հայրենիք դարձած Ջաւախքի իր փորձառութիւններուն մասին, պատմական ակնարկ մը նետեց Ջաւախքցի հերոսներուն արձանագրած քաղաքական, պատմական եւ մշակութային յաջողութիւններուն վրայ եւ ի վերջոյ կեդրոնացաւ ջաւախքահայ երիտասարդներու կամքին, հայրենասիրութեան, հայ լեզուն ու պատմութիւնը սորվելուն եւ յատկապէս Ջաւախքը հայ պահելու անոնց պատրաստակամութեան։